52. schôdza NR SR - 9.deň - A. dopoludnia
Dátum: 2026-06-05
Poslanec: Kolíková, Mária 
Druh vystúpenia: Vystúpenie v rozprave

Ďakujem veľmi pekne, pán predsedajúci, za slovo. Vážené pani poslankyne, dámy poslankyne, vážení páni poslanci, vážený pán minister. Je to naozaj krátky zákon, ale absolútne principiálny. Lebo je úplne nepochopiteľné, prečo minister spravodlivosti prichádza so zákonom, aby sme nejakým sudcom, nevieme akým, dali priestor, aby prišli na Najvyšší správny súd z Najvyššieho súdu, ktorí mali priestor a možnosť na začiatku toho, keď sa vytvoril Najvyšší správny súd, až k dnešku vo výberových konaniach, ktoré priebežne otváral a otvára Najvyšší správny súd, aby doplnil celý svoj stav 30 sudcov. K dnešku na Najvyššom správnom súde je 25 sudcov. To znamená, ešte päť potenciálne môže byť k nim vypísané výberové konanie. Tu je zákon, ktorý znamená, že my nevieme, akí sudcovia prejavia záujem z Najvyššieho súdu prejsť na Najvyšší správny súd. To, čo vieme, je, prejdú bez sudcovskej spôsobilosti. Ak ich tam bude viac, pôjdu tí, čo sú služobne najstarší. Teda nie. Nie je to kritérium kvality, ktorí sú najlepší v tej oblasti, ktorí to môžu preukázať tým, že ťažko samozrejme nejak overovať, ktorý z nich lepšie, ktorí horšie rozhodovali, ale to by bolo na... o tom je výberové konanie. O tom je predsa výberové konanie, ktoré robí sám Najvyšší súd. Ak tu bola nejaká nedôvera na začiatku Najvyššieho správneho súdu v Súdnu radu, ktorá robila vypočutia, ale ako som už povedal, polovica Súdnej rady bola reprezentovaná predstaviteľmi súdnej moci, ktorí si ju sami vyberali. To znamená, títo predstavitelia mohli kľudne zablokovať celý proces. Nemuseli nikoho vybrať. Neurobili to. Zjavne súdna moc nakoniec celý tento proces podporila, realizovala, aby sa mohol Najvyšší správny súd spustiť. Najvyšší správny súd dnes ukazuje, že je schopný vybaviť viac vecí, ako mu prichádzajú. To znamená, vôbec nie je pravdou to, čo ste rozprávali, pán minister, že by sa ukázalo, že správne súdnictvo vo svojom zložení nie je schopné dosahovať dnes výsledky. Naopak, ukazuje to Najvyšší správny súd, správny súd v Bystrici, správny súd v Košiciach, ktorí ukazujú z dát, bohužiaľ, vy ich nepublikujete, ste zrušili analytické centrum. Nevieme, aký je problém v Bratislave na správnom súde, ale s tým by ste mali prísť vy, pán minister. Povedať, aký je problém na správnom súde v Bratislave. A ak mu treba pomôcť, tak mu treba pomôcť. Tak možno nájsť lietajúcich sudcov, prísť sem s opatreniami a radi ich podporíme, aby sa tu nejaký nános v minulosti vyriešil. Ale nie, vy sem prídete s riešením, že na Najvyšší správny súd majú prísť nejakí sudcovia z Najvyššieho súdu bez toho, aby prešli akokoľvek previerkou, akýmkoľvek výberovým konaním a my nerozumieme prečo. My nerozumieme prečo. Lebo kritérium nie je kvalita, kritérium nie je, že by sme, že by sme zamedzili akémukoľvek druhu pochybností. O čom je test sudcovskej spôsobilosti, ktorý doteraz bol podmienkou na to, aby niekto vstúpil na Najvyšší správny súd? Prečo? Prečo ste prišli s týmto zákonom? Prečo ste s ním prišli? Vy neviete, ktorí sudcovia sa o to prihlásia, ale viete, že to bude bez sudcovskej spôsobilosti. Ak ich bude viac, budú to tí, ktorí tam pôsobili najdlhšie. Je to nepochopiteľné a neviete na to odpovedať. Prečo? Pretože k skvalitneniu rozhodovacej činnosti to nie je. To nie je pravda. A to, že prišiel predseda Najvyššieho súdu s nejakou požiadavkou, tak hádam nie je o tom, že vy akúkoľvek požiadavku budete akceptovať, ale len tú, ktorá pomôže k skvalitneniu justície, ktorá pomôže k tomu, aby Najvyšší správny súd mal najlepších sudcov, ktorí budú vedieť najlepšie rozhodovať. No tak ale potom o tom má byť predsa výber, o tom sú výberové konania. A dnes tých päť voľných miest si vie predsa obsadiť Najvyšší správny súd. Nech sa páči, tých 11 sudcov sa prihlási a Najvyšší správny súd si vyberie. Vyberie si predsa tých najlepších. A áno, musia prejsť testom sudcovskej spôsobilosti. V čom je problém? Ja naozaj neviem, v čom je problém. Veď by si to vybral Najvyšší správny súd. Ale nech sa páči, keď tak veľmi chcete, aby do toho vstúpila Súdna rada, tak ale nech tam je test sudcovskej spôsobilosti. Urobte to kľudne verejným vypočutím, nech vidíme, nech vidíme, na základe čoho si Súdna rada dnes vyberie sudcov od Najvyššieho súdu, nech to všetci vidíme. Nech to všetci vidíme. A nech všetci vidíme, že Súdna rada, na ktorú máte dôveru, keď bude vidieť, čo vyjde z testu sudcovskej spôsobilosti, že ona zoberie za to samozrejme zodpovednosť a urobí rozhodnutie, že títo ľudia patria na Najvyšší správny súd. Nech sa páči, urobte to. Ale prečo bez toho, aby tu bol test sudcovskej spôsobilosti, ktorým musí prejsť každý, kto ide na Najvyšší správny súd, tu zrazu niekto mal mať takúto výhodu? To je nepochopiteľné. A najmä, keď hovoríte sám, že je tu viac adeptov na menej voľných miest. Bez výberového konania. Tak, ak tvrdíte, že je to kvôli skvalitneniu rozhodovacej činnosti, no tak mali by to byť tí, ktorí preukážu, že vedia najlepšie prispieť k skvalitneniu rozhodovacej činnosti. Ale potom naozaj nie je dôvod, aby neprešli testom sudcovskej spôsobilosti. Veď nakoniec by o tom rozhodovala tá Súdna rada, v ktorú máte dôveru. A ešte raz, ak tu niekto spochybňuje verejné vypočutie a rozhodovanie Súdnej rady, keď sa zriaďoval Najvyšší správny súd, tak to zopakujem. Polovica Súdnej rady, tak ako vtedy aj dnes, je zastúpená sudcami, ktorých si vyberajú samotní sudcovia. Takže nijako neobstojí, nijako neobstojí, že by to bola politicky zafarbená Súdna rada, ktorá by vo väčšine rozhodovala o tom, kto pôjde na Najvyšší správny súd. To nie je pravda. To nie je pravda. Justícia to mohla celé zablokovať, neurobila to. Podporila celú túto reformu a výsledkom je dnes kvalitný Najvyšší správny súd, naozaj kvalitný, ktorý môže byť vzorom pre akúkoľvek ďalšiu spoločnosť, ktorá by chcela zriaďovať takúto najvyššiu súdnu inštitúciu v správnom práve. Ďakujem pekne.